Andrej Šustr

Andrej Šustr (s. 29. marraskuuta 1990 Plzeň, Tšekkoslovakia) on tšekkiläinen jääkiekkopuolustaja, joka pelaa koesopimuksella AHL-joukkue Bridgeport Islandersissa. Hän laukoo oikealta. Šustr on pelannut urallaan NHL:ssä aiemmin Tampa Bay Lightningin ja Anaheim Ducksin joukkueissa yhteensä 362 runkosarjaottelua.
Maajoukkuetasolla Šustr on edustanut Tšekin A-maajoukkuetta vuoden 2016 maailmancupissa ja maailmanmestaruuskilpailuissa 2021.
Ura.
Seuraura.
Šustr on HC Plzeňin kasvatti. Hän siirtyi kesken B-juniorikauden 2005–2006 HC Dukla Jihlavaan, josta Šustr palasi taas Plzeňiin kaudeksi 2007–2008. Kaudella 2008–2009 hän pelasi myös seuran U20-joukkueen lisäksi myös kaksi miesten peliä lainalla Tšekin kolmanneksi korkeimmalla sarjatasolla 2. česká hokejová ligan HC Rokucanyssa, kunnes Šustr siirtyi kesken kauden Yhdysvaltoihin NAHL-junioriliigaan Kenai River Brown Bearsin joukkueeseen. Kaudeksi 2009–2010 hän siirtyi USHL-junioriliigan Youngstown Phantomsiin.
Vuosina 2010–2013 Šustr pelasi Nebraskan yliopiston Omahan kampuksen joukkueessa. Toisen yliopistokautensa 2011–2012 päätteeksi hänet valittiin WCHA:n akateemiseen tähdistökentälliseen. Kesällä 2012 Šustr osallistui Tampa Bay Lightningin kehitysleirille. Kolmannella yliopistokaudellaan 2012–2013 hän kuului Nebraskan kapteenistoon. Šustr oli joukkueen tehokkain puolustaja yhdeksällä maalilla ja 25 tehopisteellä. Hänet valittiin kauden päätteeksi WCHA:n kolmanteen tähdistökentälliseen ja akteemiseen tähdistökentälliseen.
Kolmannen yliopistokautensa päätteeksi maaliskuussa 2013 Šustr teki kaksivuotisen NHL-tulokassopimuksen Tampa Bay Lightningin kanssa. Hän liittyi heti seuran NHL-vahvuuteen. Šustr teki NHL-debyyttinsä 29. maaliskuuta 2013 New Jersey Devilsia vastaan. Hän sai ottelussa jääaikaa 13.07 minuuttia. Šustr pelasi Lightningissa kaksi ottelua ilman tehopisteitä, kunnes huhtikuussa seura lähetti hänet AHL-joukkue Syracuse Crunchin vahvuuteen. Šustr pelasi AHL:ssä kahdeksan runkosarjaottelua tehden kaksi maalia ja kolme tehopistettä, ja 18 pudotuspeliottelua tehden kaksi maalia ja seitsemän tehopistettä. Hän eteni Crunchin kanssa aina Calder Cupin loppuotteluihin saakka, mutta mestaruus meni lopulta kuitenkin Grand Rapids Griffinsille voitoin 4–2.
Kauden 2013–2014 Šustr aloitti Lightningin NHL-joukkueen vahvuudessa. Hänet lähetettiin farmijoukkue Crunchiin tammikuussa 2014 ja nostettiin takaisin NHL:ään 12 ottelun jälkeen huhtikuussa. Šustr pelasi suurimman osan kaudestaan NHL:n puolella pelaten varsinaisen tulokaskautensa aikana 43 runkosarjaottelua tehden yhden maalin ja kahdeksan tehopistettä, ja kolme pudotuspeliottelua ilman tehopisteitä. Hän teki NHL-uransa avausmaalin runkosarjan viidenneksi viimeisellä kierroksella 5. huhtikuuta 2014 Dallas Starsia vastaan.
Heinäkuussa 2014 Šustr teki Lightningin kanssa vuoden mittaisen ja yksisuuntaisen jatkosopimuksen. Hän pelasi kaudella 2014–2015 NHL:n runkosarjassa 73 ottelua tehden 13 syöttöpistettä. Šustrilta jäi kuitenkin väliin runkosarjan kuusi viimeistä ottelua ylävartalovamman vuoksi. Pudotuspeleissä hän pelasi 26 ottelua ja teki kaksi tehopistettä. Šustr eteni Lightningin kanssa aina Stanley Cupin loppuotteluihin saakka, mutta mestaruuden vei lopulta kuitenkin Chicago Blackhawks otteluvoitoin 4–2. Kesäkuussa 2015 hän teki Lightningin kanssa kaksivuotisen ja 2,9 miljoonan dollarin arvoisen jatkosopimuksen. Kaudella 2015–2016 Šustr teki NHL:n yhden kauden piste-ennätyksensä tehtyään 77 runkosarjaottelussa neljä maalia ja 21 tehopistettä. Pudotuspeleissä hän pelasi 17 ottelua ja teki kolme tehopistettä. Šustr teki kesäkuussa 2017 Lightningin kanssa vuoden mittaisen ja 1,95 miljoonan dollarin arvoisen jatkosopimuksen.
Šustr teki heinäkuussa 2018 rajoittamattomana vapaana pelaajana vuoden mittaisen ja 1,3 miljoonan dollarin arvoisen sopimuksen Anaheim Ducksin kanssa. Lokakuussa seura lähetti hänet siirtolistan kautta farmijoukkue San Diego Gullsiin. Šustr kutsuttiin Ducksin NHL-vahvuuteen kauden 2018–2019 aikana kolmesti ja hän pelasi viisi NHL-ottelua. Tammikuussa 2019 seura asetti hänet jälleen siirtolistalle, jonka läpäistyään Šustr lähetettiin farmiin, jossa hän pelasi suurimman osan kaudestaan.
Kesäkuussa 2019 Šustr teki vuoden mittaisen sopimuksen KHL:n kiinalaisseura Kunlun Red Starin kanssa. Hän nousi kaudella 2019–2020 joukkueen varakapteeniksi. Šustr pelasi Kunlunissa kaksi kautta.
Heinäkuussa 2021 Šustr teki hänen aiemman seuransa Tampa Bay Lightningin kanssa vuoden mittaisen ja kaksisuuntaisen NHL-sopimuksen. Lokakuussa seura asetti hänet siirtolistalle, jonka läpäistyään Šustr siirtyi Syracuse Crunchin AHL-joukkueen vahvuuteen. Hän pelasi alkukaudella 2021–2022 15 NHL- ja 25 AHL-ottelua, kunnes maaliskuussa 2022 Lightning asetti Šustrin siirtolistalle, josta Anaheim Ducks nappasi hänet. Hän pelasi loppukauden seuran NHL-vahvuudessa pelaten 23 runkosarjaottelua.
Šustr teki heinäkuussa 2022 vuoden mittaisen ja kaksisuuntaisen sopimuksen Minnesota Wildin kanssa. Hänen kausipalkkansa NHL:n puolella oli 750 000 dollaria ja AHL:n puolella 400 000 dollaria. Lokakuussa seura lähetti hänet siirtolistan kautta farmijoukkue Iowa Wildiin, jossa Šustr pelasi koko alkukauden 2022–2023, kunnes NHL:n siirtotakarajalla maaliskuussa 2023 Minnesota kauppasi hänet, hyökkääjä Nikita Nesterenkon pelaajaoikeudet ja vuoden neljännen kierroksen varausvuoron Anaheim Ducksiin vaihdossa puolustaja John Klingbergiin. Šustr pelasi loppukauden kokonaan AHL-joukkue San Diego Gullsissa.
Kesäkuussa 2023 Ducks kauppasi Šustrin pelaajaoikeudet San Jose Sharksiin vaihdossa hyökkääjä Andrew Agozzinoon. Hän ei kuitenkaan tehnyt sopimusta Sharksiin, vaan siirtyi kaudeksi 2023–2024 vuoden mittaisella sopimuksella Saksan DEL-liigan Kölner Haieen. Häneltä jäi kuitenkin pudotuspelit väliin.
Kaudeksi 2024–2025 Šustr palasi kotimaahansa ja siirtyi Extraliga-joukkue HC Pardubiceen. Hän pelasi siellä 16 ottelua tehden neljä tehopistettä, kunnes marraskuussa 2024 Šustrin sopimus purettiin yhteisymmärryksessä, kun osapuolten väliset odotukset eivät kohdanneet. Muutamaa päivää myöhemmin hän siirtyi loppukauden 2024–2025 kattavalla sopimuksella SM-liigajoukkue Tapparaan.
Syyskuussa 2025 Šustr teki koeaikasopimuksen NHL-seura New York Rangersin kanssa. Saman kuun lopulla seura tiedotti hänen jääneen ilman jatkosopimusta. Lokakuussa Šustr teki koesopimuksen AHL-joukkue Bridgeport Islandersin kanssa.
Maajoukkueura.
Šustr edusti Tšekkiä maailmancupissa vuonna 2016 sekä MM-kilpailuissa vuonna 2021. Yhteensä hän on pelannut 31 A-maaottelua tehden viisi maalia ja yhdeksän tehopistettä. Šustr teki A-maajoukkuedebyyttinsä ensimmäisessä maailmancupia edeltäneessä harjoitusottelussa 8. syyskuuta 2016 Pietarissa Venäjää vastaan. Hän keräsi ottelusta teholukeman –1. Ensimmäisen A-maajoukkuemaalinsa Šustr teki maailmancupin kolmannessa ottelussa 23. syyskuuta 2016 Yhdysvaltoja vastaan.
Šustr pelasi myös alle 20-vuotiaiden MM-kilpailuissa vuonna 2010. Yhteensä hän on pelannut seitsemän nuorten ja neljä poikien maaottelua.